登南城有感示文務光王遹秀才
作者：蘇轍
朝代：宋

paragraphs: 幽憂隨秋至，秋去憂未已。
城南試登望，百草枯且死。
落葉投人懷，驚鴻四面起。
所思不可見，欲往將安至。
斯人定誰識，顧有二三子。
清風皎冰玉，滄浪自湔洗。
竊脂未嘗穀，南箕儻微似。
網羅一張設，投足遂無寄。
田深狡兔肥，霜降鱸魚美。
造形悼前失，式微慚往士。
憧憧畝丘道，歲晚嗟未止。
西山有茅屋，鉏耰本吾事。